Ɓal.
23.
Bil'am pǝlǝa bang ama, <<Ɓakkam agyangŋan tongno-nong-ɓari kani; yinǝam nǝ ajamnda tongno-nong-ɓari, andǝ agam tongno-nong-ɓari, sǝ wu gilikiamia.>> 
Balak pa kǝla mana Bil'am bang ngga; sǝ amur koya gyangŋan ngga, Balak andǝ Bil'am pàgir nǝ jamnda mwashat andǝ gam mwashat. 
Pǝlǝa Bil'am banggi Balak ama, <<Came a ban pàgir mala pisǝe kǝring mò, sǝ mǝ nǝ o. Yakǝla Yahweh nǝ̀ yiu abanam, sǝ gìr mǝnana kat lǝmdǝàm ngga, mǝ nǝ banggo.>> Pǝlǝa Bil'am o amur ɓè kpakan mgbangban. 
Ɓakuli yiu aban Bil'am, sǝ Bil'am banggi wi ama, <<Ən gilikina agyangŋan tongno-nong-ɓari, sǝ amur koya gyangŋan ngga, ǝn panagir nǝ jamnda andǝ gam.>> 
Pǝlǝa Yahweh tsǝk cau a kun Bil'am, sǝ na ama, <<Nyare kya aban Balak, ne wi mǝnia yì cau ka.>> 
Anggo, sǝ Bil'am nyare, wario kya kum Balak aban came a nkanggari pàgir mala pisǝe kǝring male, andǝ amǝgulo mala Mowap. 
Sǝ Bil'am ar cau-pasǝlǝe male, ama: <<Balak, murǝm Mowap yinǝ mim, ǝn pur a Aram aɓalǝa ankono mǝnana nǝ takuli ka. Banggam ama, <Yiu, súam Yakupu, yiu, na mǝɓike arǝ Isǝrayila!> 
Lang sǝ mǝ nǝ gandǝ sú ɓwa mǝnana Ɓakuli suí raka? Lang sǝ mǝ nǝ gandǝ na mǝɓike arǝ ɓwa mǝnana Yahweh na mǝɓike arǝì raka? 
A ɓong atali ǝn nggǝ sǝnia, amur amgbangban ǝn nggǝ pelǝkia. Ən nggǝ sǝn nggǝsanì aɓwana mana à tàr ɓamúrià, sǝ à ɓal ɓamúrià aɓalǝ anzali raka. 
Yana nǝ̀ gandǝ ɓal tú-nzali mala Yakupu, ko nǝ̀ súrǝ̀ inea bare làkkì mala Isǝrayila? Ɗekiam ɓǝn wú, ulang lú mala mǝɓealɓoarna. Ɓǝ̀ masǝlǝata do mem pǎ kǝla male!>> 
Pǝlǝa Balak banggi Bil'am ama, <<Mana mǝnia a pàkkam anggo ka? Ən twalo ace mǝnana wu sú aɓiam-mǝbura, sǝ ndya, yale tsǝkbu na a tsǝkia wia ka!>> 
Pǝlǝa Bil'am, pa eare ama, <<Gìr mǝnana Yahweh tsǝkam a kunam ngga nda dumǝna púp, mǝ nǝ tsǝkiram arǝì, mǝ nǝ bangŋi ka re?>> 
Pǝlǝa Balak banggi Bil'am ama, <<Ida, yiu atàm, sǝm nǝ̀ ká a ɓè ban, ban mǝnana awu nǝ sǝnia kam ngga. Akano ka awu nǝ sǝn barebania, a pà nǝ sǝnia kat ɗàng. Sǝ wu súkamia.>> 
Nda Balak twal Bil'am, um nǝi a banfana mala Zofim, a ɓong Nkono Pisga. Ɓak agyangŋan tongno-nong-ɓari kam, sǝ pàgir nǝ jamnda andǝ gam amur koya gyangŋan. 
Pǝlǝa Bil'am banggi Balak ama, <<Cam kani a nkanggari pàgir mala pisǝe kǝring mò, sǝ mim ngga mǝ nǝ ká akano ace gasǝ sǝnǝ Yahweh.>> 
Pǝlǝa Yahweh yiu aban Bil'am, sǝ tsǝki wi cau a kúni, sǝ banggi wi ama, <<Nyar aban Balak sǝ wu bang mǝnia yì cau ka.>> 
Pǝlǝa Bil'am nyar aban Balak, sǝ yi kumi ka nda aban came a nkanggari pàgir mala pisǝe kǝring male, sǝ amǝgulo mala Mowap ka à nda baní. Sǝ Balak ɗì Bil'am ama, <<Mana nda gìr mǝnana Yahweh na ka?>> 
Pǝlǝa Bil'am ar cau-pasǝlǝe male sǝ na ama, <<Lo, Balak, sǝ wu ó! Kwakikiro arǝàm, we muna-ɓwabura mala Zippor; 
Ɓakuli ka, ɓwapǝndǝa na ɗang, mǝnana nǝ̀ na nyir ka, sǝ yi ka, muna mala ɓwa na ɗang, mǝnana nǝ̀ nggaɗi kúni ka; Nanacau, sǝ pà nǝ̀ pè re? Ko ana raka, bangŋǝna cau, sǝ pà nǝ̀ lùmsǝì re? 
Sǝni, mim ngga à tsǝkam nzongcau ɓǝn tsǝkbu; Yì ka tsǝngŋǝnabu, sǝ pà mǝ nǝ gandǝ nggaɗi ɗàng. 
Kǝ gìr múrɓikea pà kàm à pelǝì aɓa Yakupu ɗàng, À sǝnma kǝ gìr bumkiɗikea aɓa Isǝrayila ɗàng. Yahweh, Ɓakuli malea na ateà; Gawan murǝm na aɓalǝia. 
Ɓakuli pusǝia aɓa Masar; Yì ka nda kǝla anjawe ndwakan abania. 
Kǝ ɓuri pà kàm nǝ̀ li arǝ Yakupu ɗàng, kǝ ɗǐ kàm arǝ Isǝrayila ɗàng. Adyan ngga à nǝ̀ banggi Yakupu, sǝ à nǝ̀ banggi Isǝrayila gìr mǝnana Ɓakuli pangŋǝ̀nì ka! 
Sǝni, à nda ka aɓwana mana à kǝ lo kǝla nggeàɓwaná-im aɓa gilǝrǝu nǝ̀ kánǝ munǝo; kǝla mana im kǝ loasǝ rǝì ka, sǝ pà nǝ̀ nongnǝ-nongŋo ɗang sheɓǝ̀ shanŋǝ̀nà nyama, sǝ nuna nkila mala nyama mǝnana wal ka.>> 
Pǝlǝa Balak banggi Bil'am ama, <<Ɓǝ̀ a pà wu nǝ suia raka, ko bǝti, kǝa tsǝkia wia bu ɗàng!>> 
Pǝlǝa Bil'am pe Balak eare ama, <<Nggearǝì ka, ǝn banggo mbak nǝma, kǝgir mǝnana Yahweh banggam ngga, nda mǝ nǝ pàk ka, re?>> 
Pǝlǝa Balak banggi Bil'am ama, <<Yiu atàm, mǝ nǝ kánǝ we, a ɓè ban mwashat ɗǝm. Ear ka, nǝ̀ pwasǝbum Ɓakuli, ace mǝnana ɓǝ̀ earô wu suia acem, akano ka.>> 
Pǝlǝa Balak twal Bil'am, sǝ à eau andǝi amur Nkono Piyor, mana sǝngiyi pǝɗanban ngga. 
Pǝlǝa Bil'am bang ama, <<Ɓakkam agyangŋan, tongno-nong-ɓari, sǝ wu gilikiam jamnda tongno-nong-ɓari, andǝ agam tongno-nong-ɓari.>> 
Pǝlǝa Balak pa, kǝla mana Bil'am bang ama ɓǝà pè ka. Pǝlǝa pàgir nǝ jamnda andǝ gam, amur koya gyangŋan. 
